**UMURWI W’AMATOHOZA KU BURUNDI**

**Burundi : Umurwi w’amatohoza ku Burundi usaba Leta y’Uburundi kugiranira nawo imigenderanire myiza**

**Jeneve, igenekerezo rya 28 Nyakanga 2018** – Umurwi w’amatohoza ku Burundi urafashe nkama ingingo y’Inama ya ONU ijejwe agateka ka zina muntu yo kuwongera ikiringo c’umwaka. Uyo murwi wipfuza ko iyo ngingo yoba intango yo kugiranira na Leta y’Uburundi imigenderanire myiza ishimikiye ku kumvikana kurangwa n’Inama ya ONU ijejwe agateka ka zina muntu Uburundi bufise mwo icicaro.

Nk’uko Doudou Diène, Umukuru w’Umurwi w’amatohoza ku Burundi avyemeza « Umurwi w’amatohoza wongeye kwemeza ishaka ufise ryo gukorana na Leta y’Uburundi n’abandi bose barazwa ishinga n’ibijanye n’agateka ka zina muntu mu Burundi. Uyo murwi usavye Leta y’Uburundi kwakira iyo nkuru nk’akaryo ko guheraho gukorana nawo mu buryo bwubaka ».

Kuva ushirwaho n’Inama ya ONU ijejwe agateka ka zina muntu muri Nyakanga 2016, Umurwi w’amatohoza ku Burundi wegeranije intahe zishika ku gihumbi z’abakorewe ivyaha n’amasura hamwe n’abagirizwa ivyaha vyo guhonyanga agateka ka zina muntu. Uwo murwi ni rwo rwego mpuzamakungu rwonyene ruhari rushobora gukora amatohoza yigenga, ata gitsure canke ubwoba, kandi ahagarikiye ukuri kubijanye n’agateka ka zina muntu mu Burundi.

Mu cegeranyo washikirije ku genekerezo rya 5 Nyakanga 2018, Umurwi w’amatohoza wamenyesheje ko ubandanya ugira umwitarariko udasanzwe wo kubona ayo mabi akibandanya harimwo guhonyanga agateka ka zina muntu. Warongeye umenyesha umwitarariko ufise ku kudahana harimwo abakozi ba Leta n’Imbonerakure (urwaruka rwegamiye umugambwe uri ku butegetsi) bagira uruhara mu gokora ivyo vyaha.

Nk’uko Doudou Diène avyemeza ashimitse, « Muri iki kiringo cegereye amatora yo muri 2020, Leta y’Uburundi igomba kwiyemeza idahengeshanya guhagarika bidatevye ivyaha vyo guhonyanga agateka ka zina muntu bikorwa mu gihugu cose. Leta y’Uburundi igomba gukurikirana abo bose bagirizwa kuba barakoze ivyo vyaha no guha imfashanyo no kuvuza abo bose bakorewe ayo mabi ».

\*\*\*\*\*\*\*

*Intangamarara*

*Umurwi w’Ishirahamwe Mpuzamakungu ujejwe kutohoza amabi yoba yarakozwe mu Burundi wagenywe n’ingingo 33/24 y’Inama Mpuzamakungu ya ONU ijejwe agateka ka zina muntu kw’igenekerezo rya 30 Nyakanga 2016 kugira utohoze ido n’ido ingene agateka ka zina muntu kandagaye mu Burundi kuva mu kwezi kwa Ndamukiza 2015, umenyeshe abakekwa kuba barakoze ivyo vyaha kandi utange intumbero y’ibikwiye gukorwa. Uwo murwi ugizwe n’abantu batatu : Doudou Diène (Senegal), Lucy Asuagbor (Kamerun) na Françoise Hampson (Ubwongereza).*

*Uwukeneye gusoma Icegeranyo co mu mwaka wa 2018 kiri kumwe n’izindi nyandiko ashobora kubisanga kuri urubuga (mu rurimi rw’igifaransa) : https://www.ohchr.org/FR/HRBodies/HRC/CoIBurundi/Pages/CoIBurundiReportHRC39.aspx*

***Uwuserukira abamenyeshamakuru:*** *(Jeneve) Claire Kaplun, Office of the UN High Commissioner for Human Rights (OHCHR), Tel: +41-22 917 9056, email:* [*ckaplun@ohchr.org*](mailto:ckaplun@ohchr.org)